b'\n_START_ARTICLE_\nToluen\n_START_SECTION_\nZgodovina in ime\n_START_PARAGRAPH_\nSpojino je prvi izoliral poljski kemik Filip Walter leta 1837 z destilacijo borovega olja in jo imenoval retinafta. Kmalu zatem so jo preimenovali v toluen. Ime izhaja iz imena toluol, ki se nana\xc5\xa1a na tolujski balzam, aromati\xc4\x8den izvle\xc4\x8dek kolumbijskega tropskega drevesa Myroxylon balsamum, iz katerega so tudi izolirali toluen, vendar kasneje.\n_START_SECTION_\nProizvodnja\n_START_PARAGRAPH_\nToluen se v manj\xc5\xa1ih koli\xc4\x8dinah nahaja v surovi nafti. Proizvaja se v rafinerijah nafte v procesih proizvodnje bencina s katalitskim krekiranjem in krekiranjem z vodno paro in koksarnah. Zadnja faza proizvodnega procesa je v obeh primerih destilacija ali ekstrakcija.\n_START_SECTION_\nTopilo\n_START_PARAGRAPH_\nToluen se pogosto uporablja kot topilo in razred\xc4\x8dilo za barvne premaze, silikonske tesnilne mase, kemijske reaktante, gumo, tiskarska \xc4\x8drnila, lepila, lake, strojila za usnje in dezinfekcijska sredstva. Uporablja se tudi za sintezo toluen diizocianata, ki je surovina za poliuretanske pene, in sintezo eksploziva trinitrotoluena (TNT). Poleg tega se uporablja tudi kot topilo za nanomateriale, vklju\xc4\x8dno z nanocevkami in fulereni in indikator fulerena. Barva raztopine C\xe2\x82\x86\xe2\x82\x80 v toluenu je \xc5\xbeivo \xc5\xa1krlatna. Uporablja se tudi kot cement za lepljenje drobnih predmetov iz polistirena, ki raztopi obe sti\xc4\x8dni povr\xc5\xa1ini in nato izpari. Toluen razgrajuje rde\xc4\x8de krvni\xc4\x8dke in s tem omogo\xc4\x8di ekstrakcijo hemoglobina za biokemijske poskuse.\n_START_SECTION_\nGorivo\n_START_PARAGRAPH_\nToluen kot dodatek k bencinu za motorje z notranjim zgorevanjem pobolj\xc5\xa1a njegovo oktansko \xc5\xa1tevilo. Gorivo s 86 vol\xc2\xa0% toluena je v 1980. letih poganjalo vse motorje formule 1, najprej Hondine. Ostalih 14 vol\xc2\xa0% goriva je sestavljal n-heptan, ki je zni\xc5\xbeal oktansko \xc5\xa1tevilo goriva do te mere, da je ustrezalo omejitvam za formulo 1. 100\xc2\xa0% toluen je uporaben za dvotaktne in \xc5\xa1tiritaktne motorje. Zaradi svoje gostote in drugih dejavnikov gorivo ne izpareva dovolj dobro, dokler ni predgreto na 70 \xc2\xb0C. Honda je to dosegla z napeljavo doto\xc4\x8dnih cevi za gorivo skozi izpu\xc5\xa1ni sistem._NEWLINE_V Avstraliji so odkrili, da se je toluen nezakonito me\xc5\xa1al z bencinom in prodajal na bencinskih \xc4\x8drpalkah kot standardno gorivo. Poraba goriva ni bila zato ni\xc4\x8d ve\xc4\x8dja, prodajalci bencina pa so se s tem izognili pla\xc4\x8dilu 40\xc2\xa0% davka na \xc5\xbee tako cenej\xc5\xa1i toluen._NEWLINE_Toluen se je \xc5\xa1e pred kratkim uporabljal tudi v me\xc5\xa1anici nadomestnih goriv za reakcijske motorje.\n_START_SECTION_\nDrugo\n_START_PARAGRAPH_\nToluen se je zaradi svoje dobre toplotne prevodnosti uporabljal kot hladilno sredstvo za jedrske reaktorje. Kot topilo se je uporabljal za odstranjevanje kokaina iz listov koke, preden so se uporabili za proizvodnjo sirupa za Coca-Colo.\n_START_SECTION_\nToksikologija in presnova\n_START_PARAGRAPH_\nVdihavanje toluena v majhnih do srednjih koli\xc4\x8dinah lahko povzro\xc4\x8di utrujenost, zmedenost, slabost, pijanost, izgubo spomina, izguba apetita in sluha in barvno slepoto. Simptomi po navadi izginejo, ko izpostavljenost preneha. Vdihavanje velikih koli\xc4\x8din toluena v kratkem \xc4\x8dasu lahko povzro\xc4\x8di vrtoglavico, slabost ali zaspanost, nezavest in celo smrt._NEWLINE_Toluen je vsekakor manj strupen kot benzen, zato je v veliki meri nadomestil benzen kot aromatsko topilo. Benzen je znan kot rakotvorna snov, medtem ko je rakotvornost toluena zelo majhna._NEWLINE_Podobno mnoga druga topila, na primer 1,1,1-trikloroetan in nekateri alkilirani benzeni, toluen dokazano deluje kot nekompetitivni inhibitor receptorjev NMDA (N-metil-D-aspartatni receptor) in GABAA. Zaradi evforije in disociativnih u\xc4\x8dinkov, ki jih povzro\xc4\x8di vdihavanje, se pogosto zlorablja. Na glodalcih ima podobne u\xc4\x8dinke kot antidepresivi.\n_START_SECTION_\nBiolo\xc5\xa1ka razgradnja\n_START_PARAGRAPH_\nVe\xc4\x8d vrst gliv (Cladophialophora, Exophiala, Leptodontium, Pseudeurotium zonatum in Cladosporium sphaerospermum) in nekatere vrste bakterij lahko razgrajuje toluen in ga uporablja kot vir ogljika in energije.'